מארי אן פוקס

חייה האישיים

מארי אן פוקס נולדה בקנטון שבאוהיו. אביה, צ'ארלס פיין, עבד במפעל פלדה ואמה, לוסיל פיין, הייתה מורה. אווירת המלחמה הקרה והאיום הסובייטי על השליטה בחלל בשנות ילדותה של פוקס, הותירו חותם על שאיפותיה והתפתחותה בתחום המדע. בעודה בתיכון, שקלה פוקס להתמקצע כמורה, אך סוגיית השלטת משמעת בתלמידים הניאה אותה מלעשות כן והיא החליטה לנתב את התעניינותה במדע לתחום המחקר האקדמי.
לפוקס שלושה ילדים והיא נשואה לג'יימס ווייטסל, פרופסור לכימיה.
בשנים האחרונות אובחנה כחולת פרקינסון ונחשפה בסרטון להעלאת המודעות ועידוד המחקר על המחלה.

קריירה

ב-1969 סיימה פוקס את לימודי התואר הראשון בכימיה ב"נוטרה דם" קולג' (NDC), את לימודי התואר השני סיימה ב-1970 באוניברסיטת המדינה בקליבלנד (CSU), את הדוקטורט שלה בכימיה קיבלה ב-1974 מדארטמות' קולג' ואת מחקר הפוסט דוקטורט שלה עשתה באוניברסיטת מרילנד.
ב-1976 הצטרפה פוקס לאוניברסיטת טקסס באוסטין כמורה מן החוץ. ב-1981 מונתה לפרופסור חבר וב-1985 לפרופסור מן המניין. בשנת 1994 מונתה לסגנית נשיא המחקר באוניברסיטה. ב-1998 מונתה לנשיאה ה-12 של אוניברסיטת המדינה של קרוליינה הצפונית, הנשיאה האישה הראשונה ולפרופסורית מחקר בכימיה. במהלך כהונתה, התחזקה האוניברסיטה ברמה האקדמית.
מ-1995 עד 2000 שימשה פוקס כיועצת המדעית של ג'ורג' ווקר בוש.
ב-2004 התמנתה פוקס כנשיאה השביעית של אוניברסיטת קליפורניה בסן דייגו, האשה הראשונה שהתמנתה לתפקיד זה, ושימשה כפרופסורית מחקר לכימיה.
במהלך כהונתה כנשיאה הוקמו מיזמי מחקר ושותפות חדשים, גויס סכום שאפתני של כמיליארד דולר, הורחבו תוכניות אקדמיות והאוניברסיטה זכתה לדירוג גבוה בין האוניברסיטאות הנחשבות. ביוני 2012 התפטרה פוקס מתפקידה כנשיאת האוניברסיטה וחזרה לעסוק במחקר ובהוראה.
בנוסף לתפקידיה הניהוליים ולעבודת המחקר, עסקה פוקס בחינוך הדור הבא ועוררה בתלמידיה השראה לחקור ולהניב השיגי מחקר משמעותיים.

פעילות מחקרית

פרופסור פוקס, חוקרת מתחום הכימיה האורגנית הפיזיקלית, פרסמה מעל 400 מאמרים מדעיים. בעבודתה משלבת מחקר בינתחומי נרחב המתמקד בקשר בין מבנם של  חומרים חדשים לבין היכולת לווסת תהליכים באמצעים פוטוכימיים ושפעול אלקטרוכימי.
למחקריה של פוקס השלכות יישומיות בתחומי המרת אנרגיה סולרית, הנדסת חומרים וכימיה סביבתית, כגון: ניקוי רעלים סביבתיים, בניית התקנים אלקטרונים מולקולריים, סינתזה ואיפיון של פולימרים פונקציונאליים ושינוי משטחים לצורך זירוז תהליכים כימי.
כדי להשיג התקדמות בתחומים הללו, חוקרת פוקס תגובות אורגניות חדשות ומגדירה את מנגנוניהם. לשם כך נדרשת לגלות הבנה מחקרית עמוקה בתהליכים כימיים מגוונים ובריאקטיביות של חומרי ביניים שונים בתנאים בלתי שגרתיים.
בתחום אחד פורה במיוחד, חקרה פוקס תגובות אורגניות על פני שטח של מוליכים למחצה מוקרנים, ומצאה שהשליטה על מעבר אלקטרונים בתווכים בלתי הומוגניים כגון זאוליטים, סרטים דקים, או נוזלים סופר-קריטיים, מהווה צעד מפתח. בבסיסם של מחקרים אלה עומד אפיון של מצבים מעוררים, של רדיקלים ורדיקלים יוניים בתווכים האלו. לשם כך, בנוסף לשימוש בטכניקות רגילות מתחום הכימיה האורגנית, נעשה במחקריה גם שימוש בטכניקות מחקריות מיוחדות, כגון ספקטרוסקופיית לייזר, מתודולוגיה אלקטרוכימית ואנליזת פני-שטח.
בנוסף, התמקדה פוקס בהכנת מערכים מאקרו-מולקולריים (פולימרים, גבישים נוזליים וכו') שיאפשרו שליטה על תכונות מאקרוסקופיות (כגון כיווניות מעבר אלקטרונים, התפשטות תרמית או הולכה) בחומרים מעוצבים.
בין השאר, עבודת המחקר של פוקס תרמה להבנה של מצבים מעוררים ותהליכי מעבר-מטען, פוטוקטליזה של תגובות אורגניות בעזרת מוליכים-למחצה רחבי-פס, פוטואלקטרודות שעברו שינוי כימי ופוטוכימיה של אניונים אורגניים, וקידמה את ההבנה על אנרגיה מתחדשת.
פוקס רשמה על שמה שלושה פטנטים–
1988- "תא פוטואלקטרוכימי מרובה-אלקטרודות לפוטוקטליזה ופוטוסינתזה ללא סיוע".
1994- "אכסון מידע אלקטרו-אופטי הפיך בסרטים דקים בעלי פוטו-מוליכות אחידה".
1995- "זיכרונות אופטואלקטריים עם סרטים דקים פוטו-מוליכים".